Drneba hot di Gsellschaft  aber au mit behmischem Erz, orientalische Gwirz, schpanischem Wai ond vielem meh ghandlet, vo Prag bis Valencia, Genua und Lyon. Die Schtadt isch dodurre schnell reich worra ond gwachsa. Deshalb isch denn au s Schtadtgebiet mehrmols erweidert worra. D greescht vo dene Erweiderunga isch die nui Mauer um d Untrschtadt gwäa und d Abriss vo dr alta Mauer zwischa Oberer ond Unterer Schtadt (1330-1370). D alt Schtadtgraba isch drbei zugschitt worra. Dodurre isch n großr Platz i dr Mitt vo de Schtadt entschtanda,  wo vom sidlicha bis zom nerdlicha Schtadtdor roicht. Deen Platz hoißt mr heit Mariaplatz. Des sidliche Dor isch im 19. Jahrhundert abgrissa worra ond hot Käschtlinsdor ghoißa, s nerdliche isch s Frauedor, wo no schtoht. Do drneba hets no des Oberdor ins Allgai nauf ond s Underdor noch Weschta.